PORT กวาดรายได้ 9 เดือนแรก 1.19 พันลบ. พร้อมย้ายเทรด SET เดือนนี้
PORT กวาดรายได้ 9 เดือนแรก 1.19 พันลบ. พร้อมย้ายเทรด SET เดือนนี้
PORT กวาดรายได้ 9 เดือนแรก 1.19 พันลบ. พร้อมย้ายเทรด SET เดือนนี้ เดินหน้าขยายธุรกิจต่อเนื่อง
12 พ.ย. 2562

คุณเสาวคุณ ครุจิตร ประธานเจ้าหน้าที่บริหาร บริษัท สหไทย เทอร์มินอล จำกัด (มหาชน) หรือ PORT เปิดเผยว่า บริษัทฯรายงานผลประกอบการ 9 เดือน ปี 2562 โดยมีรายได้รวมเติบโต 21.30 ล้านบาท เป็น 1,189.29 ล้านบาท และมีกำไรสุทธิ เท่ากับ 83.29 ล้านบาท เทียบกับรายได้รวม 1,167.99 ล้านบาท และกำไรสุทธิ 99.99 ล้านบาทในช่วงเดียวกันของปีก่อน
สำหรับไตรมาส 3/62  ซึ่งบริษัทฯมีรายได้รวม 406.53 ล้านบาท ลดลง 1.98% จากรายได้รวม 414.76 ล้านบาทในช่วงเดียวกันของปีก่อน โดยรายได้จากการให้บริการลดลงตามภาวะการนำเข้าและส่งออกของไทย ทำให้ภาพรวมอุตสาหกรรมมีปริมาณตู้สินค้าผ่านเข้าออกกรุงเทพมหานครลดลง จึงส่งผลให้กำไรสุทธิลดลง จากกำไรสุทธิ 38.42  ล้านบาทในช่วงเดียวกัน เป็นกำไรสุทธิ 26.57  ล้านบาทในไตรมาส 3 ปีนี้ และบริษัทมีแผนที่จะย้ายเข้า SET เดือนพฤศจิกายนนี้ ซึ่งคาดว่าจะช่วยเพิ่มสภาพคล่องในการซื้อขาย และลดข้อจำกัดการเข้าลงทุนของนักลงทุนสถาบันในประเทศและต่างประเทศ
ทั้งนี้ในปัจจุบันสหไทย เทอร์มินอล มีการขยายธุรกิจท่าเรือและโลจิสติกส์แบบครบวงจรเพื่อเสริมสร้างความเข้มแข็งให้ธุรกิจของบริษัทโดยการลงทุนสร้างท่าเรือพาณิชย์แห่งที่ 3 ผ่านการลงทุนใน บริษัท บางกอก  ริเวอร์ เทอร์มินอล จำกัด (BRT) คาดว่าจะแล้วเสร็จในปี 2564 ซึ่งจะเพิ่มความสามารถในการให้บริการท่าเรือได้อีกประมาณ 180,000 TEUs/ปี รวมกับความสามารถในการให้บริการเดิมของบริษัทฯและบริษัทย่อย เป็น 920,000 TEUs/ปี หรือเพิ่มขึ้นราว 24%และขยายศูนย์กระจายสินค้าต่อยอดธุรกิจ ก้าวสู่การเป็นผู้นำการให้บริการ โลจิสติกส์แบบครบวงจร โดยลงทุนใน บริษัท บางกอก  โลจิสติกส์ พาร์ค จำกัด (BLP)เพื่อพัฒนา และบริหารโครงการ  โลจิสติกส์พาร์ค หรือศูนย์กระจายสินค้าบนพื้นที่กว่า 50 ไร่ ในเขตพื้นที่ขอบเมืองกรุงเทพมหานคร เพื่อรองรับความต้องการของลูกค้า ไม่เพียงเท่านี้เรายังมีการนำเอานวัตกรรมเข้ามาใช้ในการบริการ รับกับเทรนด์ธุรกิจยุคดิจิทัล
โดยสามารถชำระค่าผ่านท่าและค่ายกตู้สินค้าผ่านระบบ QR Codeกับสหไทย เทอร์มินอล  เพื่อความสะดวกและรวดเร็วในการใช้บริการที่ท่าเรือสหไทย